Tallinna Kristiine linnaosa vanem Lauri Laasi vallandas oma asetäitja Ülari Tiitsi, sest too juhtis erafirmat, millelt linnaosa tellis korterite remondi.
'Tiits ise vastutas ka valdkonna eest, mille alla käis sotsiaalkorterite remont,' rääkis Laasi Postimehele.
Laasi sõnul vallandas ta oma alluva päevapealt, kui selgus, et Tiits juhib endale kuuluvat kinnisvarahaldusfirmat Linden ning linnaosavalitsus on tellinud firmalt 60 000 krooni eest kahe Kristiine sotsiaalkorteri remondi.
Laasi märkis, et tegi politseile avalduse Tiitsi suhtes väärteomenetluse algatamiseks. 'Karistasin teda võimalikult rangelt ? vallandasin ta ja tegin politseile avalduse,' märkis linnaosavanem.
Nii Tiits kui Laasi kuuluvad Keskerakonda.
Laasi sõnul selgus tema alluva seotus erafirmaga, kui politsei uuris ühe hoone haldamisega seotud küsimusi ning vahelejäämise hirmus Tiits tunnistas linnaosavanemale oma tegutsemise erafirmas ise üles.
Põhja politseiprefektuuri pressiesindaja Timo Tarve sõnul lasub Tiitsil kahtlus korruptsioonivastase seaduse rikkumises, sest oli linnaametnikuna seotud erafirma juhtimisega.
Süüdimõistmise korral võib Tiitsi oodata kuni 18 000kroonine trahv.